Document ID: /fineweb-2-swissfilter-quality_10-filterrobots/filtered/02823.jsonl.gz/133

Bernska klapa Chorus Croaticus bila je posebni gost na godišnjem koncertu Jodlerfründe Aaretal u subotu 25. sudenoga 2017. godine u Oltenu.
Time je nastavljena već dugogodišnja suradnja i prijateljstvo između ove švicarske formacije i klape Chorus Croaticus. Motto koncerta glasio je «Pjesmom kroz život» (Mit em Lied dürs Läbe). Osim klape Chorus Croaticus na koncertu je sudjelovao i poznati švicarski sastav Kapelle Wasserflue. Za vrijeme koncerta su Jodlerfünde darovali klapu s dva velika sira za 30. obljetnicu djelovanja klape, te se na taj način klapi zahvalili na dosadašnjoj uspješnoj suradnji i prijateljstvu.
Chorus Croaticus je svojim nastupom oduševio punu crkvu, uglavnom Švicaraca, te nekoliko Hrvata iz Oltena. Publika je klapsku pjesmu srdačno pozdravljala, pljeskala sve dok nisu dobili jedan bis. Vrhunac oduševljenje u publici je bio kad su, na poticaj voditelja klape, jodleri i klapa zajedno s publikom zapjevali Biseru jadranskog mora. Veliko oduševljenje nastupom klape pokazalo se i nakon koncerta, za vrijeme prigodnog domjenka, kad je nekoliko predstavnika drugih švicarskih glazbenih formacija, koji su nazočili koncertu, zaželjeli glazbenu suradnju s klapom.
Članovi Chorus Croaticus s ponosom gledaju na ovu uspješnu promidžbenu večer klapske pjesme i hrvatskog imena.
Frane Vugdelija